Skúška živlov

 Ancilla sedela na lavici a nervózne si uťahovala čižmy. Akokoľvek natesno boli zašnurované, stále sa jej zdalo, že ak sa rozbehne, nebudú dosť pevné. Keď usúdila, že sú už najtesnejšie, aké môžu byť bez toho, aby jej zastavili prívod krvi, vystrela sa a začala si uťahovať vrkoč. Nemôže jej z neho vykĺznuť ani jediný prameň. Na chvíľu sa zastavila a po krátkom rozmyslení si cop skrútila do drdola na temene hlavy. Takto bude mať najmenšiu pravdepodobnosť, že jej bude zavadzať. Znehybnila ho tuctom vláseniek, ktoré večer predtým impulzívne strčila do batoha s myšlienkou, že ich určite nepoužije, ale lepšie mať ich po ruke keby niečo.

 Jej počínanie si všimla jej spolužiačka Lívia. Natiahla k nej ruku. „Dáš nejaké aj mne?“ Ancilla bez slova hľadela na jej ruku. Jej pohľad sa presunul k Líviiným očiam. „Prepáč Liv, ale nanešťastie už žiadne nemám,“ odvetila, dobre vediac, že v batohu má ešte asi ďalšie dva tucty. No dnes je každý sám za seba a ona si určite nebude kaziť šance tým, že bude pomáhať svojim spolužiakom, nech je tá pomoc akokoľvek malá. Líviin dlhý blond chvost síce pre ňu nepredstavoval veľa nebezpečenstva, no ak by chytil oheň, výrazne by jej to znížilo šance v jednej zo štyroch skúšok. A to hralo Ancille do kariet. Hlavne, ak išlo o takého súpera, ako bola Lívia. Tá len pokrčila plecami. „V poriadku,“ povedala ironicky, oslnivo sa usmievajúc a chrbtom sa oprela o stenu.

 Potom sa otočila k Oliverovi, študentovi, ktorý skúškou živlov prešiel už pred dvoma rokmi a teda nikto presne nevedel, čo tam s nimi robil, a začala s ním koketovať. Ancilla len prevrátila oči. „Povedz mi, čo bolo na skúške, keď si ňou prechádzal ty? Bolo to veľmi ťažké?“ Aha. Takže drahá, sladká Lívia len chce zistiť, čo ju čaká za železnými dverami na konci izby. Ancilla si pomyslela, že takto vyzvedať je absolútne patetické. Vzadu v mysli jej však jemne šepkala myšlienka, že keby na to mala šarm, aj ona by sa určite pokúšala získať čo najviac informácií o tom, čo ju o pár minút čaká.

 Veľké železné dvere sa otvorili a vyšli z nich dvaja strážcovia, držiaci v rukách bezvládneho Claudiusa Terru. Nebolo prekvapenie, že v skúške pohorel. Po škole sa už dávno hovorilo, že vstup na túto prestížnu akadémiu mu získali oteckove peniaze a nie jeho schopnosti.

 Utrela si spotené dlane do nohavíc. Na toto sa pripravovala celý život. Od 8 rokov sa neustále učila, trénovala, odmietala kamarátov, chlapcov a hobby. Každá minúta jej voľného času išla na prípravu na skúšku živlov. Skúšku, ktorá určí, kam sa jej život poberie. Možnosť podstúpiť ju dostali len tí najlepší študenti Akadémie živlov. Alebo tí, čo mali veľa prachov. Keď ste prešli, otvorili sa vám mnohé dvere, vedúce k tej najlepšej budúcnosti, akú tento svet ponúkal. Strážca živlov. Ľudia ich často prirovnávali k policajtom či agentom, ale to bola urážka povolania živliarov. Áno, mali pomáhať a chrániť, no mali tak urobiť za pomoci živlov: oheňa, vody, vzduchu a zeme, ktoré museli ovládať jedinou myšlienkou. Oveľa viac ako normálna polícia. Tí hlupáci, čo to porovnávali, si nevážili roky tréningu a obetavosť ich živliarskych ochrancov. Ak ste však skúškou neprešli, váš osud bol záhadou. Teda pre normálnych ľudí. Povrávalo sa, že ste vedeli priveľa na to, aby ste sa nestali Strážcom. Pravda však bola taká, že ste pokračovali vo výučbe, len na nižšom leveli. A tí, čo sa nevrátili domov, sa len hanbili pozrieť rodine do očí. Áno je pravda, že Ancilla tých, čo boli preložení na nižší stupeň, nikdy nevidela, no to preto, že ich výučba so konala v inej časti akadémie. Každý zasvätený vedel, že klebety sú hlúposť. Ľudia uveria všetkému.

 Sledovala, ako odnášajú Claudiusa ku školskej zdravotníčke. Nebude jej chýbať. Ani trochu jej nebude chýbať.

 „Ancilla Ignis!“ zaznelo z reproduktora v rohu miestnosti. Ešte raz si utiahla čižmy, čo tam po krvi, a postavila sa. Prešla okolo smejúceho sa Olivera, ktorý práve pokladal dlaň na Líviine stehno, a pristúpila k dverám. Pomaly sa otvorili. Zhlboka sa nadýchla. „Na toto som trénovala. Nemám dôvod neprejsť,“ upokojovala sa a vstúpila dnu.

 Do očí jej udrelo ostré svetlo. Keď si naň jej oči privykli, zbadala okolo seba lúku s troma stromami a malou chatkou uprostred. Zem bola posiata kvetmi. Bolo tam naozaj veľmi príjemne. Kvety voňali a vzduch bol úplne skvelý. Ani nie studený, ani nie horúci a voňal jarou, čo bola príjemná zmena proti tej zime, čo panovala vonku. Z tých útržkov, čo počula od starších študentov, mala byť Skúška živlov niečo náročné, čo preverí všetky schopnosti a vedomosti, čo vás akadémia dosiaľ naučila. Čo tu, na tejto idylke, mohlo doriadiť Claudiusa, preboha?! Pokúsila sa príliš neopovrhovať jej patetickým spolužiakom, no keď videla túto scenériu, nemohla sa tým myšlienkam ubrániť. To je ale chmuľo!

 „Práve ste vkročili do prvej zo štyroch skúšok.“ hlas ju obklopil zo všetkých strán. Spoznala ho ako hlas ich riaditeľa. „Musíte prejsť každou z nich. Skúšky nasledujú v tomto poradí: oheň, voda, vzduch, zem. Ak sa vám podarí prepracovať sa až na koniec, budete odmenení možnosťou stať sa Strážcom živlov čiže živliarom. Šťastia vám priať nebudem, lebo tu vám pomôžu len schopnosti. Dúfajme, že dovidenia.“ Potom sa riaditeľ zasmial a zvuk utíchol. Skutočne skvostný vtip. Ancilla potlačila potrebu opäť prevrátiť oči, bola si totiž istá, že sú tu schované kamery.

 Čiže toto je prvá skúška. Oheň. Stále nechápala, čo Claudius pokazil. Nuž, peniaze vám nekúpia všetko a talent je jedna z vecí, ktorú musíte získať sami. Nie len vrodenými predpokladmi, ale predovšetkým usilovnosťou.

 Rozhliadla sa. Po ohni ani stopy. Má ho založiť? Všetka tráva na okolo sa zelenala, akoby sa snažila študentov prehovoriť, že tu žiadny požiar nikdy nehorel. Pravdepodobne ju živliari prinútili po každom študentovi vyrásť odznova.

 Takže založí oheň. Stále jej to tu pripadalo až príliš jednoduché. A prečo by to tu mala chcieť zničiť? Má táto skúška byť: znič niečo, čo je pekné? Slabé. Fakt mohli vymyslieť niečo lepšie.

 Podišla k stromu. Zdvihla ruku k jeho kmeňu a luskla prstami. Medzi palcom a ukazovákom sa jej objavil malý plamienok. Zapáli tento strom a nechá plameň rozšíriť sa. Nebude ho ani veľmi musieť ovládať, len ho postrčiť správnym smerom, či posilniť ho. Kôra stromu sa zapálila na Ancillin vkus až príliš rýchlo. Pravdepodobne bol nejako upravený, nech lepšie horí. Super, čiže im to ešte zľahčili. Lívia sa tak poteší, keď sem vojde! V podstate stačí raz lusknúť a bum! Prvá skúška splnená.

 Odstúpila od stromu a mysľou plameň poháňala, nech sa rýchlejšie rozšíri. Keď sa priblížil ku tráve, tá vzplanula rovnako prirýchlo. Za normálnych okolností by zelená tráva nehorela. To im tu budú uľahčovať všetko? Založenie ohňa, šírenie ohňa…

 Pristúpila k ďalšiemu stromu a oprela sa oň. Nemá zmysel zapaľovať aj tento. S tempom, ktorý nasadil požiar, tu bude všetko spálené do tla za 5 minút. Potom len samu seba ochráni pred plameňmi a postúpi k druhej úlohe. Voda. Čo môže byť tam? Pravdepodobne niečo ako: preplávajte na druhú stranu jazera! Nechápala ako sa na toto mohla pripravovať tak dlho. Pri obtiažnosti prvej úlohy by stačili dva týždne.

 Chvíľu pozorovala, ako sa oheň šíri. Prešiel už asi polovicou lúčky. Blížil sa k domčeku. Mala by asi dávať pozor, kedy sa k nej priblíži. Ancilla zavrela oči. Nemusí, veď to ucíti.

 Prečo sa skúšajúci rozhodli pre takúto úlohu? Strážcovia majú zničiť to, čo je zlé, nie to, čo je pekné a príjemné. Majú ochraňovať svojich ľudí, nie páliť im domy. Celá úloha išla v podstate proti živliarskemu kódexu. Začínala pochybovať či spravila správne. Ale všetko tu bolo priveľmi horľavé. Možno bolo úlohou zabrániť plameňom v postupe. Ale prečo by ho potom mala začínať? No čo. Veď uvidíme. Bolo by zvláštne testovať ich z niečoho, čo technicky nemajú robiť, no pokiaľ spravila niečo zle, rýchlo to zistí.

 Z myšlienok ju vytrhol výkrik. Lenivo otvorila oči. Toto sa práve stalo zaujímavým. Uškrnula sa a obzrela sa. Najprv nevidela nikoho, no potom cez okno domčeka zbadala tvár malého chlapca. Možno šesťročného. Pohľad neupieral na ňu, ale na oheň, čo sa pomaly približoval k jeho chalúpke. „Mamí!“ zakričal. Vzápätí sa vedľa neho objavila ustarostená tvár ženy. Pozrela sa z okna, jej oči sa zastavili na Ancille. Tá pochopila, že skutočná skúška bola záchrana ženy a jej syna. Stále ľahké. Len musela zadusiť požiar. Kde asi našli takých ochotných hercov? Pravdepodobne sú to len nejaký strašne chudobní žobráci, ktorým dali pár drobákov a sľub, že sa im nič nestane. Sústredila sa, nech odvráti jeho smer od domu. To sa preukázalo oveľa ťažšie, než očakávala kvôli príliš horľavej tráve. Tak na to tu je! Žiadne uľahčovanie.

 Rozbehla sa k plameňom. Vďaka nebesiam za utiahnuté čižmy! Postavila sa medzi domček a rýchlo sa približujúcu hrozbu. Natiahla ruku. Požiar spomalil, no len trochu.

 Ancilla sa obzrela na dve postavy v domčeku. Ustrnula. Čierne vlasy, modré oči, smrteľne bledá pleť. Orszáci. Najväčší nepriatelia jej krajiny. Asi pred týždňom videla, z okna svojej izby, ako vlečú veľkú skupinu do väzenia. Nebolo to nič nezvyčajné. Orszáci prehrávali vojnu a do zajatia sa ich dostávalo stále viac a viac.

 Všimla si ako chlapček kŕčovito stískal v rukách medvedíka. Čudovala sa, že mu vôbec dovolili nechať si ho. Väčšinou im vojaci zobrali všetko, bez ohľadu na vek. Nikdy ste nevedeli v čom môže byť zašitý nôž. Chlapča vyzeralo tak milo a nevine. Tak vystrašene. Orszác či nie, mala chuť sa rozbehnúť dnu a zovrieť ho v náručí, povedať mu, že ho pred tým ohňom ochráni. Jeho oči sa pozreli na ňu. Bol taký vystrašený... Vtedy to pochopila. Nie. Nie. Nie. Má pomáhať a chrániť. Ten hlas zozadu jej mysle jej znova šepkal do ucha: „Svojich ľudí, Ancilla. Len svojich.“ Toto od nej nemôžu žiadať. Nemôžu. Čo im všetkým šibe? Už vedela, kde Claudius pohorel. On by to nikdy nespravil. „Presne, ten usmrkaný idiot by to nespravil,“ šepkal zase ten hlas, „Nebuď ako on, Ancilla.“ Pozrela sa na malého chlapca. „Nepozeraj sa!“ syčal hlas, „len to sprav!“

 Ancilla odstúpila. Vrátila sa späť k svojmu stromu. Všetko v jej tele na ňu kričalo nech sa obráti a vráti sa, nech im pomôže. stále mala pred očami jeho oči naplnené strachom. Čo to robí? Mala by sa k nemu rozbehnúť a pomôcť. Toto si nezaslúžilo žiadne dieťa. On predsa nevyvolal vojnu! Musí mu pomôcť! Chystala sa obrátiť a schválne sa vyhýbala pohľadom chalúpke. Chcela, aby sa im znova stretli oči až keď bude v bezpečí. „Neotáčaj sa!“ zrúkol na ňu hlas. Akoby jej telo ovládal niekto iný, postavila sa im chrbtom a popohnala oheň. Zase začula krik, tak si zakryla uši a čupla si. Takto je to v podstate lepšie. Určite by ich niekto zabil. Určite im v podstate dáva milosť tým, že to pre nich ukončila skôr. Menej sa trápili. Keby to nespravila ona, spravila by to Lívia. Počkala, až kým všetko neutíchlo. Až potom sa postavila a zadusila oheň. Tentoraz to išlo ľahko. Pozrela sa na chatku. Na jej mieste ostal len popol. Snažila sa nemyslieť na to, čo práve spravila. Nechápala, ako to, že zabila… nedokázala na to pomyslieť. Ako *toto* pomohlo jej ľuďom. Spravila pár malých krokov k tomu čo zostalo z domčeka. Áno spravila správnu vec. Aspoň tomu chcela veriť.

 Na opačnej strane lúky sa otvorili dvere. Predtým si ich nevšimla. Rýchlo sa k nim rozbehla. Chcela utiecť chatke, lúke a všetkému, čo sa tu stalo. Celá roztrasená prebehla cez dvere. A ocitla sa na prahu druhej úlohy. Voda. Dvere sa za ňou zabuchli.

 Voda. Stála pred jazerom. Už sa neodvážila dúfať, že musí len preplávať na druhú stranu. Čo teraz? Zabiť niekoho ďalšieho? Obzrela sa. Nie, neboli tu žiadni ľudia. Podvedome si vydýchla. Potom padla na kolená a objala sa rukami. Do očí sa jej drali slzy. Skúšky budú stále ťažšie no čo môže byť ťažšie než toto? Je vrahyňa! Zabila dvoch ľudí. A jeden z nich bolo dieťa. Taká vražda sa ráta za tri. Mala chuť sa schúliť do klbka a plakať. Spomenula si na medvedíka, čo ten chlapec držal. Doma mala podobného. Už sa s ním samozrejme nehrala, no sedel na jej poličke. Ako sa naň ešte niekedy pozrie? Vždy jej to tu bude pripomínať. Možno by sa ho mala zbaviť. Mala chuť sa prefackať. A čo mu spraví? Tiež ho spáli? Do pekla, kamery! Nemôže si dovoliť zložiť sa pred kamerami! Utiahla si čižmy. Prestávala mať cit v prstoch, ale koho to zaujíma? Potrebovala zakryť nervozitu.

 Postavila sa a prešla k jazeru. Pozrela sa doň. Voda ako zrkadlo odrážala jej tvár. Opálená koža, zelené oči a ryšavé vlasy stiahnuté do drdola. Jej pohľad nabral šialený lesk, no okrem toho sa držala veľmi obstojne. Čo po dvoch životoch? Ak sa jej toto podarí, zachráni ich oveľa viac.

 Čupla si a prstami narušila svoje druhé ja. Sklonila sa, umyla si tvár a nechala jazero nech si vezme slzy čo sa drali na povrch.

 Úplne obyčajné jazero. Nijaké čary. Pozrela sa na druhý breh a zbadala dvere. Takže sa predsa len musí dostať na druhú stranu. Možno je háčik v tom, že sa nesmie namočiť? Upokojovalo ju, že neprepadnúť sa pod hladinu nebolo vôbec ľahké a teda tu by nemusel byť žiaden háčik.

 Pomaly a opatrne položila nohu na vodu. Živliarstvo bolo v podstate o presvedčení. Keď si predstavíte, že oheň je studený, viete sa ho dotknúť. Ak to, že trenie pri lusknutí prstov vyvolá obrovské teplo, viete vytvoriť plameň. Ak si predstavíte, že voda je pevná, bude pevná. Ale voda sa ovláda ťažšie než oheň. Ten totiž podliehal emóciám. Dokonca aj strach vám môže pomôcť ovládnuť ho. Ak ste však pri vode vystrašený, môžete trebárs vyvolať tsunami. Trochu prehnané, ale pravdivé. Čiže musí byť maximálne pokojná.

 Ancilla vydýchla a položila aj druhú nohu na hladinu. Pomalými krokmi napredovala. Už bola v strede jazera. Toto bolo oveľa ľahšie ako predchádzajúca úloha. Len prejsť po vode. Žiadne komplikácie, len prechádzka.

 Niečo ju zdraplo za členok. Opäť sa tešila prirýchlo. Zvrieskla. Voda okamžite zareagovala na taký prudký prejav citov a poslušne sa pod ňou otvorila. V sekunde bola pod hladinou. Krútila sa na mieste no nemohla nájsť to, čo ju stiahlo pod vodu. Ono to však poľahky našlo ju. Schmatlo jej to košeľu a ťahalo ku dnu.

 Ancilla si namáhavo vykrútila hlavu dozadu, no pod ňou nebol nik. Napriek tomu ju niečo ťahalo bližšie a bližšie ku dnu. Začínalo jej pískať v ušiach. Z celých síl sa snažila prinútiť vodu, aby ju vytlačila späť na hladinu. No momentálne nebola veľmi pokojná.

 Keďže to nefungovalo, lovila v pamäti všetko, čo sa kedy naučila o vode. Myšlienky jej vírili rýchlosťou blesku. Čo ju to mohlo ťahať? Pokúsila sa udrieť, no jej päsť cez to prešla akoby nič. Čím hlbšie boli, tým bola väčšia aj tma.

 Ancille sa zdalo, že videla záblesk nejakej tváre. A potom znova. Okolo nej začali prebleskovať tváre. Také, ktoré nikdy nevidela, no aj také, čo poznala. Videla Olivera, ktorý tiež zápasil s neviditeľným protivníkom. Videla ľudské telá, čo narážali do dna plnou silou. Jednému z úst vyšla krv a už sa ani nepokúšal dostať sa k hladine, iní ďalej bojovali. Mnohí z nich nemo kričali a z úst im unikal drahocenný vzduch. Okolo seba videla čoraz viac mŕtvych tiel. Pozrela sa hore. Nad sebou videla… seba. Ako sa oháňa päsťou spomalenou vodou. Vyzerala hlúpo.

 Čo tu títo všetci ľudia robia? Prečo je tu ona dva krát? Čo sa to tu sakra deje. Ak teraz umrie, nezachráni viac životov a neodčiní tie vraždy.

 Bože, ako sa len Lívia bude vyškierať! Dobre vedela, že uspieť mohli len piati. Aj keby prešli úlohami všetci, vybrali by sa iba piati najlepší. Všetci vedeli že, Ancilla má jedno miesto vo vrecku, no ona ho práve uvoľňuje. Bodaj by sa tej blondíne cop zapálil!

 Nad ňou preletela jedna z halucinácií a vrátila ju späť do reality. Dno sa nebezpečne približovalo. „No tak mysli, ty krava!“ hučal hlas v jej hlave. Sú to spomienky! Jasné. Voda berie, ak jej dovolíš. Učivo druhého ročníka. Toto pravidlo neplatí len pre životy, ale aj pre spomienky. Takže toto všetko sú spomienky.

 Kútikom oka zahliadla Olivera, ktorý sa nejako dostal z vodného stisku. Dovolil jazeru vziať si jeho spomienku? Spomienku na to, čo sa práve dialo? Istá si samozrejme nebola, no teraz jej nič iné nenapadlo. No ako? To ich v škole neučili. Bezradne sa obzerala vôkol seba. Všade kričiaci ľudia… Ancilla otvorila ústa. Bezradne sledovala, ako jej z nich unikli bublinky vzduchu. Ak toto nevyjde, je mŕtva.

 Do úst jej natiekla voda, neprehltla, no aj tak cítila, ako jej steká dolu zovretým krkom do žalúdka, pľúc, mozgu. Cítila, ako jej vytiahla z mysle jednu spomienku za druhou a rozhádzala všetko, čo jej prišlo pod ruku. Už si ani nevedela spomenúť, kto vlastne je. Čo tu robí? Hlavu jej preťala ostrá bolesť a z očí jej vyhŕkli slzy. Bola asi meter nad dnom.

 Bolo tu úlohou uvedomiť si, že niekedy víťazstvo znamená vzdať sa? Prehra? Vtom ťah vody povolil a konečne prestala klesať. Bolesť ustúpila. Rýchlo zabrala rukami a hnala sa k hladine. Hltavo sa nadýchla a rýchlo kraulovala k druhému brehu. Vyliezla z jazera. Stála na všetkých štyroch a lapala po dychu. Potom sa uškrnula. Len prejsť na druhú stranu. To bolo fakt ľahké. Oveľa ľahšie než oheň. Síce raz stratila rovnováhu a spadla, no skúšku vody splnila ľavou zadnou. Bolo trochu zvláštne, aká zadýchaná bola. Akoby sa dlho nemohla nadýchnuť. To asi z toho kraulu. Bola celá premočená, no ďalšia úloha má byť vzduch, tak sa vysuší. Zdalo sa jej, akoby v jazere nechala niečo cenné, akoby na niečo zabudla, no nemohla si spomenúť na čo. Na tom nezáleží, hlavne, že ide ďalej.

 Postavila sa a rozbehla sa k dverám, čo sa medzičasom otvorili. Tretia úloha. Vzduch. Vzduch bol jej najmenej obľúbený živel. Dával život a tam to končilo. Nezaujímavé. Dvere sa zabuchli. Izba, v ktorej sa ocitla, bola malá a úplne prázdna. Biele steny zívali prázdnotou.

 Ancilla sa cítila trápne za jej zablatené čižmy, čo ničili tú čistotu. Vôbec sem nepasovala. Vlasy mala premočené a pár neposlušných prameňov jej lemovalo tvár. Mala si ich prichytiť viacerými vlásenkami. Z oblečenia jej kvapkala voda a tvorila jej mláčku pod nohami. Vysuší sa a potom pôjde zistiť, akú skúšku jej dáva táto miestnosť.

 Roztiahla ruky a predstavila si, ako jej vzduch prechádza šatstvom aj vlasmi. Vzduch bol podradný. Nezáležalo, čo ste cítili, pokiaľ bol zámer bol výsledok. Čiže pokiaľ povedala vzduchu nech ju suší, on to urobil bez ohľadu na to, čo ste cítili. Preto sa učil ako prvý. Najprimitívnejší zo všetkých živlov. Cítila, ako sa jemne vlnil a sušil ju, úplne sa poddal jej vôli. O čom môže byť vzduch? Pozrela sa na strop. Čakala, že z neho bude visieť nejaký kľúč alebo niečo, za čím by mala vyletieť a strhnúť to. Nebolo tam nič. Izba bola naozaj celá prázdna. Tak čo od nej môžu chcieť? Nič jej nenapadalo.

 Už bola skoro celá suchá. Opäť sa rozhliadla po miestnosti. Vtom sa jej dych zasekol v hrdle. Nemohla sa nadýchnuť. Ihneď prikázala vzduchu, aby prišiel k nej. Stále sa jej to však nedarilo. Akoby z izby zmizol všetok kyslík. To nie je možné, veď len pred chvíľou sa ním sušila! Tým sa predsa nedá vyčerpať! Len ním v podstate krúžila v priestore. Čo je toto za hlúposť?! Rozmýšľala, čo spravila zle. Nedýchala nijako zvláštne. Nie, toto musela byť tá skúška. Má vytvoriť vzduch? Ako? Jediný element, ktorý dokážu ľudia vytvoriť, je oheň a to tým, že zosilnia trenie. Vzduch sa nedá len tak vytvoriť. Dokážete ním len manipulovať.

 Horúčkovito premýšľala nad riešením tej situácie. Prešla po izbe. Nič. Vzduch, čo mala v pľúcach, jej už zďaleka nestačil. Čím rýchlejšie sa bude hýbať, tým rýchlejšie oň príde.

 Prinútila sa pomaly obchádzať izbu. Dotýkala sa jej stien, no nenašla nič, čo by jej malo v tejto situácii prísť vhod. Zdalo sa jej, že so vzduchom jej uniká aj schopnosť racionálne uvažovať. Zo sekundy na sekundu si pripadala hlúpejšia a slabšia. Minúta bez vzduchu a už ju bolela hlava, cítila sa, akoby sa vznášala a celá miestnosť sa jej kývala. Akoby bola opäť hlboko pod vodou. Hlboko? Ona predsa nebola hlboko. Len sa ponorila trochu pod hladinu, keď stratila kontrolu nad svojimi pocitmi. Bože, už blúzni.

 Pozrela sa na svoje ruky. Všimla si, že sú rozmazané. Keď sa pozerala na snehobiele steny, nevšimla si, že už nevidí ostro. Určite tu zomrie. Ancilla si pomaličky sadla na zem a oprela sa o stenu. Vzdáva to. Ako sa odtiaľto tí pred ňou dostali? Odtiaľto nie je cesta von.

 Skvelé. Za posledných desať minút stihla nie len zabiť dvoch ľudí, ale aj seba. Mala chuť sa hystericky smiať. Na to však človek potreboval vzduch. „Dobrú noc a dovidenia. Ancilla Ignis sa vzdáva,“ šepkal jej zákerný hlas do ucha.

 Dvere sa otvorili. Ancilla to skoro ani nezaregistrovala, no keď zbadala otvorené dvere do ďalšej úlohy, pomaly sa plazila ku dverám. Ako je možné, že cez ne nepreniká dnu žiaden vzduch? Našťastie bola izba malá. Z posledných síl sa ledva pretiahla dverami a nadýchla sa. Dobrých 10 minút len ležala na tráve a hľadela na oblohu. Bolo cieľom tejto skúšky vzdať sa? Uznať, že aj najslabší živel je silnejší než ona? Ak áno, hanbila sa za to, že prešla.

 Teraz nastala posledná úloha. Zem. Keď nabrala silu, postavila sa. A hneď aj zamrzla. Stála vonku. Zo skúšky ohňom sa nakoniec vykľula normálna izba, no toto bolo určite vonku. A bol to cintorín. Prechádzala sa cez rady hrobov a pozerala na neznáme mená. Pozerala na dátumy. Neboli tam žiadne dátumy narodenia, len smrti. 1651, 1783, 2300, 3156…

 Ako postupovala, roky sa čoraz viac podobali súčasnému: 3223. Nakoniec prešla až k plotu. Poobzerala sa a ustrnula. Zbadala čerstvo zakopaný hrob. Meno, čo na ňom stálo, bolo Claudius Terra 3223.

 Možno klamala. Možno jej chýbať bude. Claudius bol vždy vtipný a optimistický a veselý. Tak strašne sa pred ním hanbila. Obaja stáli na poslednej skúške. Vlastne on ležal. Ale zatiaľ čo ona tu bola ako dôkaz toho, ako ľahko sa človek zmení a pácha zverstvá keď mu to vyhovuje a vedie k víťazstvu, on tu ležal ako dôkaz toho, že byť čestným vás niekedy privedie do hrobu. Doslova. Víťazka a porazený. Aj keď kto vlastne vyhral? Ten čo stratil česť, či ten čo stratil život. Aký to malo vlastne zmysel? Aj keď sa Claudius zachoval šľachetne, nikto o tom nebude vedieť. Jeho rozhodnutie bude zabudnuté, rovnako ako jeho život a on sám. Určite vyhrala ona.

 Všimla si, ako sa k nej blíži pár strážcov živlov s veľkými úsmevmi. „Gratulujeme!“ kričal jeden, „Si živliarka!“ Nemohla povedať nie. Skončila by ako Clauduis. Živliari ju vzali pod pazuchy a viedli ju preč, pričom jej radostne štebotali o tom, aký úžasný život ju teraz čaká. Ona však počula len hlas v jej hlave: „Takže strážkyňa živlov. Ukázalo sa, že ty živly ovládať nebudeš. Budeš ich otrokom. A vieš čo? Myslím, že to bol tvoj osud. Napokon aj tvoje meno znamená slúžka. Ancilla Ignis - oddaná slúžka živlov.“ A potom sa už len smial.

 Pozrela sa na klenbu nad bránou cintorína. O zemi ich vždy učili najmenej. Vždy bola pre ňu záhadou. Teraz však pochopila. Z očí sa jej vydrali slzy. Prvá skúška vás núti počúvnuť. Ona počúvla, lebo dúfala v lepšiu budúcnosť pre seba. Kvôli možnosti svojej lepšej budúcnosti zničila budúcnosť niekoho iného. Druhá skúška vás núti vzdať sa niečoho vám dôležitého. Nevie, čo tam zabudla, ale niečo určite. Určite bola hlboko pod vodou. Určite bola skoro pri dne. Len na to zabudla. Vzdala sa spomienky. Lebo to od nej voda chcela. Tretia skúška vás učí vzdať sa živlom, lebo vás môžu vždy premôcť. A tá posledná nie je skúška. Je to varovanie. Čo sa stane, ak porušíte to, čo sa vám snažia povedať. Zomriete. Ocitnete sa pod zemou. Rozmýšľala, čo sa za roky naučila na akadémii. Vzduch vám život dá, voda ho udržuje, oheň ho ochraňuje a zem sa zmocní jeho schránky, keď raz život vyhasne. Ancilla sa však za jednu hodinu naučila rozoznať klamstvá a nahradiť ich pravdou. Oheň ničí, voda berie, vzduch zabíja a zem je trest pre tých, čo to odmietnu rešpektovať. Klebety boli pravdivé. Keď neprejdete skúškou, zomriete. Slúžite ako varovanie tým, čo prešli. Claudius stratil život nadobro, no ona ho bude strácať postupne pod vládou tých, ktorým mala vládnuť ona. Teraz už vedela že sa mýlila. Víťaz a porazená. On má česť a smrť, ona má hanbu a život, proti ktorému by jej bola smrť milšia.